ลือปลด"สุภา"เซ่นจำนำข้าว
"กรณ์" เผย มีข่าวลือปลด"สุภา"เซ่นจำนำข้าวขาดทุน 2.6 แสนล้าน ทวงกิตติรัตน์เคยให้คำมั่นว่าจะรับผิดชอบ
25 พ.ค. 2556

"กรณ์" เผย มีข่าวลือปลด"สุภา"เซ่นจำนำข้าวขาดทุน 2.6 แสนล้าน ทวงกิตติรัตน์เคยให้คำมั่นว่าจะรับผิดชอบ
นายกรณ์ จาติกวณิช รองหัวหน้าพรรคประชาธิปัตย์ และอดีตรมว.คลัง โพสต์ความคิดเห็นผ่านสังคมออนไลน์เฟซบุ๊ก เกี่ยวกับนโยบายการรับจำนำข้าว โดยระบุว่า คณะกรรมการปิดบัญชีโครงการรับจำนำผลผลิตการเกษตร ได้สรุปโครงการรับจำนำข้าวของรัฐบาล พบว่า ขาดทุน 2.06 แสนล้านบาท เมื่อรวมกับค่าบริหารจัดการข้าว 3.3 หมื่นล้านบาท และค่าเสื่อมของข้าว 2 หมื่นล้าน ทำให้รัฐบาลขาดทุนในโครงการรับจำนำข้าวแล้วถึง 2.6 แสนล้านบาท
ก่อนหน้านี้ นายกิตติรัตน์ ณ ระนอง รองนายกรัฐมนตรีและรมว.คลัง เคยให้สัมภาษณ์เมื่อวันที่ 6 ต.ค. 2554 ว่า ถ้ารัฐบาลทำโครงการรับจำนำข้าวแล้วทำให้รัฐเสียหายมากกว่า 6 หมื่นล้านบาท ซึ่งเป็นงบที่รัฐบาลชุดก่อนใช้ชดเชยในระบบประกันรายได้เกษตรกร พรรคเพื่อไทยคงอยู่ไม่ได้ และไม่ต้องตั้งคำถามว่า ในฐานะรองนายกรัฐมนตรีด้านเศรษฐกิจจะรับผิดชอบอย่างไร
อย่างไรก็ตาม แทนที่นายกิตติรัตน์ จะลาออกเพื่อแสดงความรับผิดชอบ กลับมีข่าวลือหนาหูจากกระทรวงการคลัง ว่า จะมีการปลด นางสุภา ปิยะจิตติ รองปลัดกระทรวงการคลัง ในฐานะประธานคณะกรรมการปิดบัญชีโครงการรับจำนำผลผลิตการเกษตรออกจากตำแหน่ง
"เดี๋ยวนี้ไม่แปลกใจว่าข้าราชการที่มาชี้แจงในสภาฯ แทบไม่มีใครกล้านำความจริงทั้งหมดมาพูด ทุกวันนี้ผมยังหวังอยู่ว่าข้าราชการกระทรวงคลังจะเป็นด่านสุดท้าย ด้วยภูมิคุ้มกันที่มีจากประเพณีปฏิบัติที่สะสมมายาวนาน อย่ายอมแพ้ครับ" นายกรณ์ ระบุ